كورة (سپور)

كورة ؤلا لفوت (بلعربية: كرة القدم، بالنݣليزية: Soccer اولّا Association Football)، كاتكنّى باللعبة الزوينة اولّا رياضة لعالام (بالنݣليزية: World Game) هي رياضة جماعية كيلعبوها جوج ديال لفراقي ضد بعضياتهم. كل فرقة د لكورة تيكونو فيها 11 لعّاب تيلعبو برجليهم بكورة مكوّرة. تاتّعتابر لكورة هي الرياضة اللي شعبية ݣاع فلعالم حيتاش كايقصرها كتر من 250 مليون د بنادم ف 200 بلاد. كاتّلعب لكورة ف بلاصة مستطيلة سميتها التيران فيه جوج ديال الشبكات مقابلين بعضياتهوم ف الضلوع الصغار د لمستطيل. لهدف ديال هاد الرياضة هو باش لفرقة تماركي بيوتا كتر من اللي لاعبة كونطر ديالها. هادشي كايجي فاش لفرقة كاتدخّل لكورة من مورا لخط اللي تحت الشبكة د لفرقة لاخرا. لوقت لقانوني ديال لماتش هوّ 90 دقيقة اولّا كتر (على حساب بزاف ديال الشروط). كاتقصّر كورة تحت بزاف ديال لقواعد كايتسمّاو لقواعد د اللعبة. لمحيط ديال لكورة فيه مابين 68 و70 سانطيم وكاتسمّى "لكورة". لفراقي بجوج كايتنافسو باش يجيبو لكورة فالشبكة ديال لفرقة لخرة (مابين لعمايد د الشبكة و تحت لعارضة)، يعني يماركيو بيت. لكوايريا ماعندهوم لحق باش يقيسو لكورة بيدّيهوم اولّا درعانهوم فاش كايكون لماطش خدّام، من غير لحارس وغير فلمينطاقة د پيلانتيات. لكوايريا يقدّو يقيسو لبالون باي قنت اخر من الدات ديالهوم باش يشّيرو بيها اولّا يپّاصيوها، وكايخدّمو غاليبا رجليهوم. لفرقة اللي ماركات اكبر عدد ديال لبيوتا هي اللي كاتربح. يلا لفراقي بجوج ماركاو نفس لعدد ديال لبيوتا امّا كايتعلن تعادول اولّا كايدوز لماطش لاشواط زايدين وحتال تيرات الترجيح على حساب النوع ديال لمنافسة. كولا فرقة عندها كاپيتان اللي عندو غير مهمة وحدة رسمية على حساب لقواعد د اللعبة: كايمتّل لفرقة ديالو ف لقرعة د الريالة قبل من لبدية اولّا ف شي پيلانتي. ليتيحاد الدولي ديال كورة (بلفرانساوية: "Fédération Internationale de Football Association"، FIFA) هو اللي كايسيّر وكاينضم هاد اللعبة فلعالام وهو اللي كاينضّم كيسان لعالام دالرجال و لعيالات مرة كولّا ربع سنين. كاس لعالام كاتكون مرّة كولّا ربع سنين من 1930 (من غير 1942 و 1946 اللي تلغاو بسباب لحرب لعالمية التانية). تقريبا مابين 190 و200 دولة كاتنافس على بلاصة ف لفّينال تحت لمضلّة ديال لكونفيديراليات تاوع لقارّات. لادوار د لفينال كايدوزو كولّا ربع سنين ف 4 د السيمانات و كاتقصّر فيهوم 32 بلاد. هادي هي لمنافسة الراقية مابين لمنافسات ديال كورة فلعالام كامل. كاس لعالام ديال لعيالات حتى هي كاتقصّر مرة فكولّا ربع سنين من 1991، واخا لعيالات كانو كايقصرو كورة من نهار بانت. شي مليار و 120 مليون واحد تفرّجو فكاس لعالام عيالات د 2019 واللي تدارت ف فرانسا. تصايبت لقوانين د لكورة ف النݣليز و دارها ليتيحاد د لكورة د لينݣليز ف 1863. تطورات لاساليب ديال لكورة مع لوقت و تبدًلات معاها بزاف د لقوانين حتا وصلنا للكورة لعصرية. ف هاد لمرحلة، ولاو لفراقي تايخدمو تا على الطكتيك و لمهارات د اللعب، و هوما حوايج تيخدمو عليها لمدربين باش يربّحو لفراقي ديالهم. احسن بوطولة ديال لكورة ف افريقيا هي كاس افريقيا، امّا ف ؤروپا احسن واحد هوما دوري ابطال ؤروپا (رجال و عيالات)، اللي كايجيب مشاهدات كتار بزاف ف التلفازة من لعالام كامل. لفينال ديال الدوري د ؤروپا د لابطال د الرجال ولّا ف لعوام اللخرين اكتر حدت رياضي كايتشاف ف التلفازة. احسن بوطولة محلية ديال كورة ف افريقيا هي بوطولا 1 لا من ناحية التصنيف ديال "لكاف على خمس سنين د2020" ولا من ناحية لجمهور لممكين واللي واصل ل 2 د لمليار واحد ف 53 مليون دار ف 154 دولة. احسن بوطولا فلعالام هي لپريمر ليݣ ديال النݣليز. لقواعد. كاينين 17 قانون ف لقواعد ديال كورة الرسميين، كولّا وحدة فيهوم عندها الشروط و التعليمات ديالها. نفس لقواعد هي اللي كاتطبّق على ݣاع لمستويات دياول كورة، واخّا كايكونو شي تغييرات فيهوم باش يتوالمو معا لفئات ديال الشبان والصغار، و لعيالات و اللي عندهوم حاجات خاصّين. لقواعد مصايبين مرخوفين شي شوية باش يتݣاد التطبيق تاعهوم مع الضروف ديال اللعب. لفيفا هي اللي كاتنشر هاد لقواعد، ولايني لمجليس ديال ليتيحاد الدولي دكورة (IFAB) هو اللي كايسهر على التطبيق ديالهوم. زيادة على لقوانين سبعطاش، بزاف ديال لقرارات من لIFAB كايساهمو ف التقنين ديال كورة. لكوايريا، الدوزان، و لحكّام. كولّا فرقة كاتكون فيها ماكسيمو 11 كوايري (بلا لكوايريا دالتبديل)، و واحد من هاد لحضاش خاص يكون حارس. لقواعد ديال لمنافسات يقدرو يقررو عدد قل ديال لكوايريا، غالبا كايكون سبعة منهوم. لحرّاس هوما بوحدهوم اللي يقدّو يقيسو كورة بيديهوم، هلّي خاص يكونو لداخل ديال لمينطاقة د پيلانتيات قبال لݣول ديالهوم. من غير هكّاك كاينين بزاف ديال لبلايص اللي يقدّ لمدرّيب يحددهوم لدوك لعشرة اللي باقين، وهاد لبلايص ماكاتحددهومش لقواعد. لكيطمة الرئيسية اللي خاص تكون عند لكوايريا فيها تيشورت، شورط، تقاشر، سبرديلة د كورة وواحد التويشية كاتحمي الساق. الطبّة ولخبراء ديال الطب كايوصّيو لكوايريا الرجال بمايو دخلاني باش يحميهوم من الدقّات اللي كايجيو جيهة لحجر. لغطا دالراس ماشي ضروري فلكيطمة، واينّي اللعابا يقدرو يديروه باش يخفّو من الدقات اللي كاتجيهوم فالراس. لكوايريا ممنوعين باش يلبسو اي حاجة فيها لخطار عليهوم و على لكوايريا لخرين، بحال الدهوبات و لمواݣن. لكوايريا ديال لفرقة خاص يلبسو توني اللي كايفرّقهوم على لفرقة لخرة اولّا على لحكّام. واحد لعدد ديال اللعابا يقدر لمدرّيب يبدّلهوم فوسط اللعب. لعدد ديال الشونجمو لمسموح بيه فلاغلبية ديال لبوطولات هو تلاتة فتسعين دقيقة، و كايتزاد لعدد الا لماطش كان غادي للميطات الزايدين، واخّا هاد لعدد كاتبدّل على حساب النوع ديال لمنافسة اولّا لودّيات. يقدر يتدار تبدال الا كان لكوايري لداخل واكل الدق، عيان، ماعندوش فعالية اولا الا لمدرّيب باغي يبدّل الطاكتيك اولّا يضيّع لوقت فماطش اللي النتيجة ديالو غير على سبّة. فلميطشان لعادين ديال لكبار لكوايري اللي خرج ماكايعاودش يدخل. IFAB كاتنصح "مايكملش لماطش اللي فيه قل من سبعة ديال لكوايريا فكولّا فرقة". بالنسبة للميطشان اللي ماكاتحضرش ليه شي فرقة لعقوية و النقاط اللي كاتعطى/كاتحيّد على هادشي كاتبقى من ختيصاص لعوصبات اللي كاتسيّر لمنافسة. لماطش كايسيّرو حكم اللي "عندو السلطة لكاملة باش يفرض لقواعد د اللعبة بعلاقة معا لماطش اللي كايسيير" (قانون 5) واللي لقرارات ديالو مافيهومش نقاش. لحاريس كايعاونوه جوج دلحكام لمعاونين. ف بزاف ديال لبوطولات لكبار كاين لحكم الرابع اللي كايعاون لحكم اللول و يقدر يبدّل لحكّام لمعاونين الا كان هادشي ضروري. تيكنولوجيا خط لݣول كاتساتعمل باش يتحيد الشك من الا دازت كورة مورا لخط دلݣول وتماركا بيت اولا لا. لحكم لمعاون بلڤيديو (لڤار) هي تيكنولوجيا بدات كاتبان فلبوطولات لكبار باش تعاون لحكّام اللي فالتيران بحساب لاعادة د لڤيديوات باش يتاكدو من لقرارات ديالهوم اولّا يلغيوها. كاينين ربعة ديال لحوايج اللي كايدير ليهوم لڤار لمراجعة: كارطة حمرا اولا صفرا تعطات بلغلط، لبيوتا ؤ واش كان فيهوم موشكيل ف لبني د لهوجوم ديالهوم، لقرارات اللي تعطات فيهوم كارطة حمرا نيشان، و لقرارات ديال پيلانتي. لبالون. لكورة عندها شكل مكوّر و الضورة ديالها خاصها تكون مابين 68 و 70 صانطيم. التقل ديالها كايكون مابين 410 و 450 ݣرام، و الضغط ديالها مابين 0. 6 و 1. 1 ديال الضغط لجوي اللي كاين حدا لبحر. شحال هادي كان لبالون كايتصاوب من وراق ديال الريش مخيطين و ميكة ديال لاݣوم باش الضغط يتشدّ. لكواري اللي كاينين دابا صطيناعيين. التيران. الشكل ديال التيران ف لميطشان الدوليين ديال لكبار كايكون مستطيل اللي الطول ديالو مابين 100 و 110 ميترو و لعرض ديالو مابين 64 و 75 ميترو. ف لميطشان اللي ماشي دوليين التيران كايكون الطول ديالو مابين 90 و 120 ميترو و لعرض مابين 45 و 90 ميترو، غير مايوليش التيران مربّع. ف 2008 قررات IFAB يكون الطول ديال التيران هو 105 ميترو فالطول و 68 ميترو ف لعرض للميطشان الدوليين، ولاكين هاد لقرار ماعمرو تطبق حيتاش مازال ماكايناش موافقة عليه. لخدود الطوال سميتهوم "خطوط التوش"، اما لحدود الصغار اللي لݣول محطوط عليهوم سميتهوم "خطوط لݣول". كولّا خط ديال لݣول محطوط عليه مستطيل ديال لݣول، ف نص الطريق مابين خطوط التوش. لعرض ديال الداخل د لݣول (من لعمود ليمني للعمود ليسري) فيه 7. 44 ميترو، اما لعلو ديال لعارضة اللي هازينها لعمايد فيه 2. 44 ميترو من فوق الضس. الشباكي كايكونو مورا لݣول، ولايني لقواعد د اللعبة مافارضينهومش. قبالة لݣول كاينة لمينطاقة د پيلانتيات. هاد لبلاصة كايحددها لخط د لݣول، جوج خطوط بادين من خط لݣول و متعامدين عليه و بادين بعاد 16. 5 ميترو على لعمايد دلݣول والطول ديالهوم 16. 5 ميترو. ف هاد لحد واحد لخط اخور متعامد عليهوم و متوازي معا لخط د لݣول كايجمعهوم. هاد لبلاصة عندها بزاف ديال لغراض، لاهم منهوم هوما: هي لبلاصة فين يقدّ لحاريس يقيس لبالون بيدّيه و لبلاصة فين يلا تدار غلط على كوايري من لفرقة لخرة كايتعاقب بپيلانتي. علامات خرين فالتيران كايبينو فين كاينة النقطة ديال لبدية تاع لماطش، لبلاصة منين كايشوتي لحاريس لكورة للداخل، لبلاصة فين كاتحط كورة وقت لپيلانتيات اولا ركنية. مدة لماطش وتهراس التعادول. 90 دقيقة. لماطش لعادي ديال لكبار فيه جوج ميطات ديال 45 دقيقة لكولّا واحد فيهوم. كولا ماطش كايمشي لوقت ديالو نيشان و ماكايحبسش فاش لبالون كايخرج برّا التيران. كاينة واحد 15 دقيقة ديال الراحة مابين لميطات. لاربيط هو اللي رسميا كايشد لوقت ديال لماطش، و يقدر يزيد وقت على هاد الشواط كايعوّض بيه داكشي اللي ضاع فالتبديلات، لغلاط، لپيلانتيات، لوقت ديال لكوايريا اللي كاياكلو الدق. ف لوراق ديال لفيفا هاد لوقت كايتسمى "لوقت الزايد"، ولايني يقدر يتسمى حتى "لوقت بلاصت الضايع". لمدة ديال هاد لوقت كايحددها لحكم بوحدو. لوقت بلاصت الضايع ماكايعوضش ݣاع لوقت اللي لكورة خارجة فيه. لحكم هو نيت اللي كايحدد لافّان ديال لماطش. فلميطشان اللي فيهوم لحكم الرابع، كايهز واحد اللوحة كايبيّن فيها للعّابا و الجمهور شحال ديال الدقايق ناويين يزيدو. هاد لوقت كايقد لاربيط يزيد عليه مازال. لقانون كايݣول باللي لمدة ديال الشوط كايتزاد ليها حتى كاتسالي لپيلانتي. تهراس التعادول. فلمنافسات ديال لبوطولات يقدّ لماطش يسالي بتعادول. ولايني ف لمنافسات اللي ضروري خص واحد لفرقة تّقصى كاينين طرقان باش كايهرّسو التعادول يلا كان؛ و يقدر ݣاع لماطش يتعاود. لماطش اللي كايساليو لميطات ديالو ب التعادول كايدوز للميطات الزايدين، و اللي هوما جوج ديال الشواط كولّا واحد فيهوم فيه ربع ساعة. يلا بقا التعادول، كايدوزو نيشان للپيلانتيات (ف لقواعد د اللعبة كايتسمّاو "التيرات من النقطة د لپيلانتي") باش يتحدد اينا فرقة غاتدوز للدور لماجي ديال التورنوة. لبيوتا اللي كايتماركاو ف لميطات الزايدين كايتحسبو على النتيجة د لافّان د لماطش، ولايني لپيلانتيات كايبينو هلّي شكون غايدوز للدور لماجي (لبيوتا ف پيلانتيات ماكايتحسبوش معا النتيجة د لافّان تاع لماطش). فلمنافسات و التورنوات اللي فيهوم ميطشان لالي والروتور، كولّا فرقة كاتضايف مرة وحدة، و لمجموع ديال لبيوتا من لميطشان بجوج كايحدد النتيجة د لافّان و كايبان انا فرقة غاتدوز. يلا كان لمجموع متساوي، يمكن يتّحتاكم لقانون لبيوتا د الضيف باش يتّعرف شكون ربح. ف هاد لحالة لفرقة اللي ماركات بزاف و هي ضيفة عند لفرقة لخرة هي اللي كاتربح لماطش. يلا كان التعادول باقي، لميطات الزايدين، و من بعد لپيلانتيات هوما اللي كايهرّسو التعادول. كورة ملعوبة و برا التيران. ف لقواعد ديال اللعبة، لماطش و هو خدام عندو جوج د لحالات ديال اللعب: "كورة ملعوبة" و"كورة برا التيران". من لبدية تاع كولّا فترة (ميطا) بالصفّارة حتال لافّان ديالها، لكورة كاتكون فلحالة لملعوبة من غير يلا كانت خارجة اولّا لاربيط حبس لقصارة. فاش لكورة كاتولّي ف لحالة ديال برّا التيران، كاتعاود لبدية د اللعب ب وحدة من هاد التمنية الطرقان، على حساب كيفاش خرجات. نفتارضو كاينة فرقة (ا) مهاجمة و فرقة (ب) مدافعة: لاغلاط. ف التيران. لغلط كايطرا فاش لكوايري كايدير غلطة كاينة ف لقواعد د اللعبة و كورة كاينة ف الداخل و ملعوبة. لحوايج اللي كايتعتابرو غلاط كاينين فلقانون 12. لهزان ديال لكورة ب ليد، الدفيع اولّا التعكال ديال شي كوايري من لفرقة لخرة هي ميتال على "غلط ب پيلانتي" و اللي كايتعاقب عليه اما بكوفرة نيشان اولّا پيلانتي. كاينين غلاط خرين كايتعاقب اللي دارهوم بكوفرة مانيشانش. لحكم يقدر يعاقب لكوايري (كارطة صفرا) اولّا يجري عليه من لماطش (كارطة حمرا). لكارطة التانية لشي لعّاب ف لماطش كاتعني نيشان حمرا و لخروج من التيران. لكوايري اللي شد صفرة كايتحسب "مقيّد"، حيتاش لحكم كايقيّد سميتو ف لكناش الرسمي ديالو. يلا اللعّاب خرج ب حمرا، ماكايتعوّض بواحد اخور و يقدر ݣاع مايدخلش لميطشان خرين. لاغلاط كايطراو مرة مرة، و التعريف ديال لحالات ديالهم واسع بزاف واخا لمخالفات اللي كايتحسبو عليها مقيدين ف لقواعد د اللعبة. زيدون، لمخالفة ديال "السلوك اللي ماشي رياضي" كاتستعمل باش تتعامل معا لحالات اللي كاتريّب الروح د اللعبة، واخّا ماكاينينش ف لمخالفات لمحددة. لحكم يقدر يهز حمرا ولّا صفرا على كوايري كاين ف التيران من لبدية، كوايري اللي دخل و لماطش خدّام اولّا كوايري اللي ݣالس ف ليحتياط. الناس اللي مالاعبينش بحال لمدرّيب و الطاقم التقني ماكاتّهزش عليهوم لكارطة، ولاكين يقدر لحكم يجري عليهوم الا ماقدروش ينضابطو. لحكم يقدر يخلّي اللعب عوض مايوقّفو يلا كان هادشي غاينفع لفرقة اللي تّرتاكب ضدها لغلط. هادشي كايتسمى "لاولوية فلقصارة". لحكم كايوقّف اللعب و كايعطي عقوبة للغلط اللي تدار يلا لاولوية ماتنفداتش "فتواني قلال". واخا لغلط ماتعاقبش عليه فوقت لاولوية، لحكم كايعاقب عليه ف اقرب وقيتة كايوقف فيها اللعب. لقرارات اللي كايعطيها لحكم فوسط لماطش هي اللولة و اللخرة. النتيجة ديال لماطش ماكاتّبدلش منين كايسالي واخّا يكون دليل باللي لغلط طرا بالصح (واخّا ف لقبول اولّا التحياد ديال لبيوتا). برّا التيران. لجامعات د كورة و لمنضّيمين ديال لمنافسات كايفرضو التربية ف بزاف ديال النواحي د اللعبة، زيادة على التنضيم اللي كايديروه، بحال فاش كايتعاملو معا التعليقات اللي كايعطيوها لكوايريا، لمدرّيبين و الطاقم التيقني و لادارات د لفراقي، التدبير ديال لفلوس ف لفراقي، الضوپاج، لغش ف لعمر و حتى لبيع د لميطشان. بزاف ديال لمنافسات كاتحبس لكوايريا اللي خداو حمرا و ماكايحضروش لواحد لعدد ديال لميطشان. ف بعض لحالات ديال لبسالة فالتيران، يلا تعتابرو خطيرين بزاف (بحال لعنصرية)، لجامعات كاتفرض عقوبات كبر من داكشي اللي كاياخد داك اللي خرج ب كارطة حمرا. بعض لجامعات كاتخلّي لفراقي تدير ستيئناف على لقرارات د لحبيس ديال لكوايريا ديالها يلا حسّو باللي لحكم كان ضالمهوم فحقهوم. هاد النوع ديال لعقوبات تقدر تهبط على شي وحدين اولّا لفرقة كاملة ݣاع. لعقوبات تقدر تكون خطيّات، تحياد د النقاط (ف لبوطولات)، اولّا ݣاع يتّرّا عليهوم من لمنافسات. فلميتال، ليتيحاد د كورة د النݣليز كايحيّد 12 نقطة لكولّا فرقة دخلات لادارة (لادارة فالنݣليز كاتدار للفراقي اللي ماقدراتش تخلص لكريديات اللي عليها، و كاتبقى تحت لجنة اللي كاتسيّر كولشي فلفرقة من غير التدريب ديال اللعّابا و لختيار ديال التشكيلة). من لعقوبات لخرين اللي كاتعطيهوم لجامعات ولعصبات هوما فاش كاتّربّح واحد لفرقة حيتاش ديك اللي غاتقصّر معاها ماحضراتش للماطش. التنضيم. لمنضّامة الرسمية اللي كاتنضّم و كاتجيري الرياضة د كورة هي ليتيحاد الدولي د كورة (FIFA). لمقر ديالها كاين فمدينة زوريخ فسويسرا. ستة ديال لمنضّمات لاقليمية مرتابطة ب لفيفا هي اللي كاتسيّر لكورة فلقارّات: لمنافسات اللي كاينين فلعالام. لمنافسات د لعالام ف كورة فيهوم جوج د لݣناس: لمنافسات اللي فيهوم مونتخبات كايمتّلو لبلاد، و منافسات اللي فيهوم فراقي من بلدان و بوطولات محلية مختالفين. لكورة د لعالام بلا تاهول كايتقصد بيها الشكل اللول ديال لمنافسات. ف لحالة ديال لمشاركات الدولية تاوع لفراقي، اللي كيخلّيها تكون دولية هي لبلاد لاصلية د لفرقة ماشي لجنسيات ديال لكوايريا. اكبر تورنوة دولية ديال لكورة ف لعالام هي كاس لعالم اللي كاتنضّمو لفيفا. كاس لعالام كاتكون مرّة كولّا ربع سنين من 1930 (من غير 1942 و1946 اللي تلغاو بسباب لحرب لعالمية التانية). تقريبا مابين 190 و 200 دولة كاتنافس على بلاصة ف لفّينال تحت لمضلّة ديال لكونفيديراليات تاوع لقارّات. لادوار د لفينال كايدوزو كولّا ربع سنين ف 4 د السيمانات وكاتقصّر فيهوم 32 بلاد (من كاس لعالم 2026 غادي تولي 48 بلاد). هادي هي لمنافسة الراقية مابين لمنافسات ديال كورة فلعالام كامل. لمجموع لمراكم ديال لمشاهدات د لميطشان كاملين فكاس لعالم 2006 وصل ل 26 مليار و 290 مليون و شي 715 مليون تفرجو ف لفّينال. 715 مليون هي تقريبا واحد من كولّا تسعود دلبشري فلارض. من مورا كاس لعالم، كاينين لبوطولات د لقارّات، و اللي كاتنضّمهوم لكونفيديراليات د كورة مابين لمونتخابات. ف افريقيا كاينة كاس افريقيا، و و ف ؤروپا كاينة كاس اوروپا. لبوطولات لمحلية. لجامعات د كورة اللي شادّين هاد لمجال كايخدّمو السيستيم د لبوطولة ف لموسم لمحلي، و اللي فيه غاليبا بزاف ديال لقسام، و اللي فيهوم لفراقي كايربحو النقاط على حساب النتائج د لميطشان. لفراقي كايتستفو ف طابلويات ب الترتيب ديال النوقاط اللي جمعو فاش كايكونو ضيوف و مضايفين، ف سيستيم كايتسمى تورنوة روبين. ف اللافان ديال لموسم، لفرقة اللولة ف الترتيب كاتدّي لبوطولة. واحد اولّا شوية من لفراقي د لفوق يقدّو يطلعو لقيسم كبر ف النيڤو، ؤ وحدة اولّا شوية من لفراقي ديال لتحت د الطابلو كايهبطو لقيسم قلّ فالنيڤو. لفراقي اللي كايساليو لموسم ف لفوق ديال الترتيب يقدرو يدوزو ل بوطولة د لفراقي اللي هي دولية ف لموسم اللي تابع. لاغلبية ديال لبلدان كاتزيد على السيستيم ديال لكورة تورنوة اولّا كتر ديال لكاس مبازية على السيستيم د خروج لخاسر. فلمغريب، لبوطولات اللي كاينين عند الرجال ب لقسام هوما لقيسم اللول ؤ التاني ؤ التالت ؤ الرابع ؤ لخامس، زيادة على لبوطولات د لعصبات تاع لجيهات اللي كاتمشي حتال لقيسم التامن. التورنوة د لكاس اللي مبازية على السيستيم د خروج لخاسر ف لمغريب هي كاس لعرش. اول بوطولة حتيرافية ديال لعيالات هي لبوطولا د 2020-21. لقسام اللولين ديال شي بلدان كايكون فيهوم كوايريا اللي كايتخلّصو بلبيان، ف لبلدان الصغار و لاغلبية ديال لفراقي د لعيالات، لكوايريا كايقدرو يخدمو ف بلايص خرين ولّا كيكونو غير هواة كاتعجبهوم لقصارة د كورة.